**Matti Peltola** (s. 3. heinäkuuta 2002 Espoo) on suomalainen jalkapalloilija, joka edustaa Yhdysvaltain MLS-liigan D.C. Unitedia. Pelipaikaltaan Peltola on puolustaja tai keskikenttäpelaaja.

Seurajoukkueura
---------------

Nuorempana Peltola pelasi jalkapallon lisäksi jääkiekkoa HIFK:ssa. Lapsena Peltola asui perheineen muutaman vuoden ajan Belgiassa ja jalkapallon Peltola aloitti belgialaisessa jalkapallokoulussa. Perheen palattua Suomeen Peltolan ollessa viisivuotias, jatkoi Peltola pelaamista Keimolan Kaiussa, josta hän siirtyi HJK:n akatemiaan kahdeksanvuotiaana. Aikuisten tasolla Peltola debytoi Klubi 04:n paidassa Ykkösessä AC Oulua vastaan lokakuussa 2018. Seuraavalla kaudella 2019 Peltola pelasi 21 ottelua Kakkosessa Klubi 04:n riveissä, mutta pääsi Veikkausliigan päätöskierroksella Ilvestä vastaan tekemään myös edustusjoukkuedebyyttinsä HJK:ssa. Seuraava kausi 2020 jäi Peltolalta pääasiassa selän rasitusmurtuman pitkälti välistä, mutta hän onnistui kuitenkin avaamaan maalitilinsä HJK:n paidassa Suomen cupin ottelussa TPS:ää vastaan.

Kaudella 2021 Peltola nousi vakiokasvoksi HJK:n edustusjoukkueen kokoonpanossa. Peltola kirjautti tililleen 16 liigaottelua, kun HJK eteni aina mestaruuteen asti. Peltola pelasi myös neljässä HJK:n Konferenssiliigan lohkovaiheen ottelussa.

Alkukauden 2022 Peltola oli sivussa sydänoperaation vuoksi ja hän pääsi tositoimiin vasta kymmenennellä sarjakierroksella AC Oulua vastaan. Elokuussa 2022 HJK käytti Peltolan sopimuksessa olleen option kaudesta 2023. Kauden toisella puoliskolla Peltola vakiinnutti paikkansa avauskokoonpanossa ja pelasi lopulta 15 ottelua Veikkausliigassa, joista 12 avauksessa. HJK päätti kautensa mestaruuteen. Eurooppa-liigassa Peltola pääsi pelaamaan kaikissa kuudessa lohkovaiheen ottelussa.

Peltola teki ensimmäisen maalinsa Veikkausliigassa 9. toukokuuta 2023 KTP:n verkkoon. Kaudella 2023 hän kuului jälleen HJK:n mestaruusjoukkueen luottopelaajiin, saaden tililleen 21 ottelua Veikkausliigassa ja neljä ottelua Konferenssiliigan lohkovaiheessa.

Helmikuun alussa 2024 Peltola siirtyi ilmaisella siirrolla MLS-seura D.C. Unitediin.

Maajoukkueura
-------------

Peltola on edustanut useita Suomen maajoukkueita junioritasolla. Alle 21-vuotiaiden maajoukkueessa hän debytoi syyskuussa 2021. A-maajoukkuedebyyttinsä Peltola teki harjoitusottelussa Viroa vastaan tammikuussa 2023.

Saavutukset
-----------

* HJK
	+ Veikkausliigan mestaruus: 2021, 2022, 2023
	+ Suomen cupin mestaruus: 2020
	+ Suomen liigacupin mestaruus: 2023

Lähteet
-------

1. ↑   Peltolan seuratilastot Transfermarkt-sivustolla
2. ↑   Peltolan maajoukkuetilastot Transfermarkt-sivustolla
3. 1 2 3 4 5  Matti Peltola Transfermarkt-sivustolla *transfermarkt.com*.
4. 1 2  Jalkapallo | Matti Peltola, 20, käveli kentälle lämmittelemään, ja syke kipusi vaaralliseen lukemaan – "Se oli aika selvä merkki" *Helsingin Sanomat*.  6.10.2022. Viitattu 29.11.2022.
5. 1 2  Jupe: Haikailetko vielä takaisin keskikentän keskustaan, Matti Peltola? *HJK Helsinki*.  19.3.2022. Viitattu 29.11.2022.
6. 1 2  Matti Peltola *HJK Helsinki*. Viitattu 28.11.2022.
7. ↑  Toni Vikgren: HJK joutui tyytymään tasapeliin debyyttimaalien illassa *HJK Helsinki*.  9.5.2023. Viitattu 22.6.2023.
8. ↑  Jalkapallo | HJK:n tähtipelaaja siirtyy Yhdysvaltoihin *Helsingin Sanomat*.  2.2.2024. Viitattu 2.2.2024.
9. ↑  Huuhkajien kokoonpanossa kuusi debytanttia *Yle Urheilu*.  18.11.2021. Viitattu 29.1.2023.